edomitisk
Edomitisk er et semitisk sprog, der tilhører den kanaanæiske gruppe inden for nordvestsemitisk. Det var i brug i oldtiden i Edom (i det nuværende sydvestlige Jordan og dele af det sydlige Israel) og er udelukkende overleveret i et meget lille antal inskriptioner på segl og potteskår fra 600-tallet eller 500-tallet f.v.t.
Overleveringen af edomitisk tekstmateriale er så begrænset, at det er svært at afgøre, om edomitisk er et selvstændigt sprog eller en dialekt. Under alle omstændigheder er det meget nært beslægtet med andre kanaanæiske sprog som hebraisk. Klassificeringen af de edomitiske inskriptioner som edomitiske er derfor ikke primært baseret på sproglige træk, men på fundsted, bogstavernes form og brugen af særlige navne, bl.a. navnet på guddommen Qaws (eller Qos). I den længste edomitiske inskription (fra Horvat Uza i Negevørkenen) er der dog et enkelt sprogligt træk, der lader til at adskille edomitisk fra hebraisk og andre kanaanæiske sprog, nemlig brugen af ordet ”velsigne” i en særlig afledningsstamme.